美哉
作者：張耒
朝代：宋

paragraphs: 美哉洋洋清潁尾，西通天邑無千里。
舸𦩆大艑起危檣，淮潁耕田歲收米。
茫茫陂澤带平原，古時溝澗還相連。
昔人屯田戍兵處，今人阡陌連丘墓。
今年雨足種麥多，北風吹葉鳴空柯。
高城回望鬰嵯峨，豐年閭井聞笙歌。
河邊古堤多老柳，去馬來船一回首。
百年去住不由人，歲暮天寒聊飲酒。